ვახტანგ მაჭავარიანი

ვახტანგ მაჭავარიანი (დ. 18 თებერვალი, 1951, თბილისი, საქართველოს სსრ, სსრკ — გ. 5 მაისი, 2025, თბილისი, საქართველოგარდაიცვალა ვახტანგ მაჭავარიანი) — ქართველი დირიჟორი, კომპოზიტორი, მუსიკოსი. ბრწყინვალების საპრეზიდენტო ორდენის კავალერი (2011). სსრკ სახალხო არტისტის ალექსი მაჭავარიანის შვილი. 

ბიოგრაფია
1973 წელს დაამთავრა თბილისის სახელმწიფო კონსერვატორიის საფორტეპიანო (ე. გურევიჩის კლასი), 1977 წელს კი – სადირიჟორო (ო. დიმიტრიადის კლასი) ფაკულტეტები. სტაჟირება სადირიჟორო განხრით გაიარა მოსკოვში გ. როჟდესტვენსკისთან და ვენის მუსიკალურ აკადემიაში კ. ოსტერრაიხერთან, იმავდროულად იყო ვენის ოპერაში ლ. მააზელის ასისტენტი.

1984–1990 წლებში თანამშრომლობდა სანქტ-პეტერბურგის მარინის თეატრთან. იქვე იყო ა. მაჭავარიანის ბალეტ „ვეფხისტყაოსნის“ დამდგმელი დირიჟორი. ამავე პერიოდში თანამშრომლობდა მოსკოვის დიდ თეატრთან და ევროპის საოპერო დასებთან. 1987 წელს იყო საქართველოს მუსიკალური საზოგადოების კამერული ორკესტრის მთავარი დირიჟორი (ორი სეზონი). 1990 წელს დააფუძნა მარინისა და დიდი თეატრების, სანქტ-პეტერბურგისა და მოსკოვის ფილარმონიების, ბალტიისპირეთის ქვეყნების, საქართველოსა და უკრაინის წამყვანი ორკესტრების 120 მუსიკოსისაგან შემდგარი საფესტივალო ორკესტრი, რომლის მთავარი დირიჟორი და სამხატვრო ხელმძღვანელი თავადვე იყო. 

1996 წლიდან იყო ე. მიქელაძის სახელობის საქართველოს სახელმწიფო სიმფონიური ორკესტრის მთავარი დირიჟორი, 1998–2004 წლებში – სამხატვრო ხელმძღვანელი. 2000–2008 წლებში მან რუსეთში დააარსა და ხელმძღვანელობდა დიდ სიმფონიურ ორკესტრს - „მილენიუმს“.

2018 წლიდან იყო ლიანა ისაკაძის მიერ დაფუძნებული ფესტივალის, „ღამის სერენადების“ მთავარი დირიჟორი. იყო თბილისის ოპერისა და ბალეტის სახელმწიფო აკადემიური თეატრის მოწვეული დირიჟორი.

ვახტანგ მაჭავარიანს ეკუთვნის არაერთი თხზულება: სიმფონიური პოემა „ნაცარქექია“, ათი სონეტი შექსპირის მიხედვით, კონცერტი ვიოლინოს, ფორტეპიანოს, სიმებიანი ორკესტრისა და დასარტყამი ინსტრუმენტებისთვის, „მარში“ საქართველოს შეიარაღებული ძალების ორკესტრისთვის, სიმფონიური სურათი „მარიუპოლი“, როემლიც მიუძღვნა 2022 წელს უკრაინაში განვითარებულ მოვლენებს. გამოცემულია მისი სადირიჟორო რეპერტუარის და მის მიერ შესრულებული საფორტეპიანო კომპოზიციების ფირფიტები, კომპაქტდისკები. 

გარდაიცვალა 2025 წლის 5 მაისს. დაკრძალულია დიდუბის პანთეონში, მშობლების გვერდით.

რესურსები ინტერნეტში


სქოლიო

კატეგორია:დაბადებული 18 თებერვალი
კატეგორია:დაბადებული 1951
კატეგორია:თბილისში დაბადებულები
კატეგორია:გარდაცვლილი 2025
კატეგორია:გარდაცვლილი 5 მაისი
კატეგორია:ქართველი დირიჟორები
კატეგორია:ქართველი კომპოზიტორები
კატეგორია:XX საუკუნის დირიჟორები
კატეგორია:XX საუკუნის კომპოზიტორები
კატეგორია:ბრწყინვალების საპრეზიდენტო ორდენის კავალრები
კატეგორია:დიდუბის პანთეონში დაკრძალულები